Zuccotti park

**Zuccotti park** (varem **Liberty Plaza park**) on 3100 ruutmeetri suurune avalik park New Yorgis Manhattanil. Park on eraomanduses, selle omanik on ettevõte Brookfield Office Properties.

Park loodi 1968. aastal. Et maa-ala asub pilvelõhkuja One Liberty Plaza kõrval, sai selle nimeks Liberty Plaza park. Väljaku loodenurgast üle tee asub pilvelõhkuja Four World Trade Center. 

Park asus Maailma Kaubanduskeskusest ühe kvartali kaugusel ja sai 2001. aasta 11. septembri terrorirünnakutes tugevaid kahjustusi. Hiljem on seal peetud üritusi rünnakus hukkunute mälestamiseks. Pärast renoveerimist 2006. aastal nimetas omanik pargi Brookfield Office Properties ümber firma juhatuse eesistuja John Zuccotti järgi. 

Pargis on kaks skulptuuri: Mark di Suvero loodud 21 meetri kõrgune "Joie de Vivre" koosneb kahest erepunasest talast ja John Seward Johnson II "Double Check" kujutab pingil istuvat ärimeest.

2011. aasta sügisel hõivasid pargi liikumise Occupy Wall Street meeleavaldajad. Nad püstitasid sinna telklaagri ja kasutasid parki baasina, kust sai Manhattani finantspiirkonnas erinevaid protestiaktsioone korraldada. 

## Occupy Wall Streeti meeleavaldus
17. septembril 2011 algas Zuccotti pargis OWS-liikumise protestimeeleavaldus. Mõned meeleavaldajad kandsid plakateid, millele oli kirjutatud "Liberty Park" (Vabaduse park), viidates nii pargi varasemale nimele. Protesti korraldajad olid algselt kavatsenud hõivata lähedal asuva One Chase Manhattan Plaza, kuid see oli politsei poolt blokeeritud.

Kuna Zuccotti park ei ole avalikus omanduses, ei kehti seal avalikus pargis tavaline öine liikumiskeeld. New Yorgi politseiülem Raymond Kelly teatas 28. septembril 2011, et NYPD ei saa protestijate Zuccotti pargis olemist takistada kuna tegu on avaliku väljakuga, mis peab 24 tundi külastajaile avatud olema. Kelly ütles, et "pargi ehitamisel lepiti kokku, et see on avatud 24 tundi päevas" ja "omanike poolt on olemas pargi kasutuskord [kus on kirjas, mida pargis tohib teha]. Omanikud peavad tulema ja inimestele ütlema, et teatud asju ei tohi teha". Firma Brookfield Office Properties pressiesindaja väljendas ettevõtte muret: "Zuccotti park on mõeldud avalikkusele kasutamiseks ja passiivselt puhkamiseks. Me oleme ülimalt mures selle olukorra pärast, mille on tekitanud pargi praegused hõivajad ning teeme olukorra lahendamise nimel New Yorgi linnaga aktiivselt koostööd, et parki kasutataks taas ettenähtud eesmärgil".

6. oktoobril teatati, et pargi omanik Brookfield Office Properties oli välja tulnud avaldusega, milles anti teada, et "Sanitaartingimused on kasvav probleem ... Tavaliselt koristatakse ja kontrollitakse parki igal argipäeva õhtul, [kuid] kuna protestijad keelduvad koostööst, ... ei ole parki alates reedest, 16. septembrist koristatud ja seetõttu on sealsed sanitaartingimused lubamatud". Et parki kaitsta ja koristada, pakkusid protestijad end vabatahtlikult väljakult tolmu pühkima ning panid üles sildid, milles kutsuti üksteist üles peenraid mitte kahjustama.

15. novembril kella ühe paiku öösel hakkas politsei Zuccotti parki inimestest tühjendama. Samal päeval väljastas New Yorgi Ülemkohus keelu, mis ei lubanud meeleavaldajail enam Zuccotti pargis magada ega sinna laagrit püstitada.

31. detsembri südaööl toimusid kokkupõrked politseinike ja 500 protestija vahel, kes üritasid parki uuesti hõivata. 68 inimest arreteeriti. 

10. jaanuaril 2012 eemaldati metallist tõkked, mis piirasid parki sissepääsu.

## Viited